টুইটারে নিজের মতপ্রকাশের জন্য গায়িকা চিন্ময়ী ধর্ষণের হুমকি পেয়েছিলেন। জবাবে পিটিশনে সই সংগ্রহ করতে ময়দানে নেমেছেন গায়িকা।
‘গুরু’ ছবিতে ‘তেরে বিনা’ কিংবা ‘চেন্নাই এক্সপ্রেস’এ ‘তিতলি’র মতো গান গেয়ে বলিউডে নজর কেড়েছিলেন দক্ষিণী সংগীতশিল্পী চিন্ময়ী শ্রীপদ। তিনি পিটিশনে দাবি তুলেছেন, যে বা যারা সোশ্যাল মিডিয়াকে ব্যবহার করে ধর্ষণের হুমকি বা মেয়েদের প্রতি অবমাননাকর মন্তব্য করে থাকে, তাদের টুইটার অ্যাকাউন্ট বন্ধ করে দিতে হবে। এর আগেও একই ঘটনার শিকার হয়েছিলেন সংগীতশিল্পী সোনা মহাপাত্রও। টুইটারে সলমন খানের ‘বিখ্যাত’ ধর্ষণ-মন্তব্যের বিরোধিতা করেছিলেন বলে! চিন্ময়ী পুরো বিষয়টা টুইটার কর্তৃপক্ষের কানে তুলেছিলেন প্রথমেই। জবাবে কর্তৃপক্ষ জানায়, পুলিশের কাছে লিখিত অভিযোগ দায়ের না করলে কোনও পদক্ষেপ করা সম্ভব নয়। এরপর সেটাও করেন চিন্ময়ী। ২০১৫ সালে জঙ্গি-সংগঠনের সঙ্গে সম্পর্ক রয়েছে এমন তিন লক্ষ ৬০ হাজার অ্যাকাউন্ট বন্ধ করে দিয়েছিল টুইটার। তাই ‘সাইবার বুলিং’এর জন্যও তারা একই ব্যবস্থা নেবে না কেন, প্রশ্ন চিন্ময়ীর। Change.org’র মাধ্যমে সই সংগ্রহ শুরু করেছেন সংগীতশিল্পী।